**Előterjesztés Körmend Város Önkormányzatának Képviselő-testülete**

**2013. április 25-i ülésére**

**Tárgy:** Körmend város köznevelési intézményei alapdokumentumainak módosításához kapcsolódó működtetői egyetértés

*Tisztelt Képviselő-testület!*

2012. szeptember 1-jétől hatályba lépett a nemzeti köznevelésről szóló CXC. törvény (továbbiakban: Nkt.) és a végrehajtásáról rendelkező 229/2012. (VIII. 28.) kormányrendelet (továbbiakban: Vhr.), amely meghatározza a fenntartók feladatait a köznevelési intézmények vonatkozásában.

Az Nkt. 26. § (1) bekezdése alapján a pedagógiai programot a nevelőtestület fogadja el és az intézményvezető hagyja jóvá. A pedagógiai program azon rendelkezéseinek érvénybelépéséhez, amelyekből a fenntartóra, a működtetőre többletkötelezettség hárul, a fenntartó, a működtető egyetértése szükséges.

A fenntartói egyetértés gyakorlója az illetékes tankerületi igazgató. A működtetői egyetértési jog Körmend Város Önkormányzatát illeti meg az általa működtetett köznevelési intézmények vonatkozásában:

- Kölcsey Utcai Általános és Alapfokú Művészeti Iskola

- Olcsai-Kiss Zoltán Általános Iskola

- Somogyi Béla Általános Iskola

- Kölcsey Ferenc Gimnázium intézmények esetében.

Többletkötelezettség minden olyan kötelezettség, amit jogszabály nem ír elő kötelezően. A többletkötelezettség független attól, hogy korábban már szerepelt-e az intézmény alapdokumentumaiban. Viszont nem többletkötelezettség az Nkt. szeptember 1-jétől hatályos 1., 2., 4. és 6. mellékletében szereplő kötelezettség, holott ez valószínűsíthetően az intézményeknél a korábbinál nagyobb kötelezettséggel jár. Többletkötelezettség viszont például: a tanulmányi kirándulás, erdei iskola, tanórán kívüli rendezvények többsége. Ezek is szerepeltek korábban is a Pedagógiai Programban, de most többletkötelezettségként jelentkeznek.

Az előterjesztés mellékletétben szereplő összefoglaló táblák tartalmazzák az egyes intézmények módosított Pedagógiai Programjában és Szervezeti és Működési Szabályzatában meghatározott többletkötelezettségeket. A Pedagógiai Programokban tervezett kötelezettségek a működtetői feladatok vonatkozásában nem jelentenek a korábbiakhoz viszonyítottan többletkötelezettséget, mert a vállalások a fenntartó kötelezettségi körét érintik. **A Szervezeti és Működési Szabályzatok többletkötelezettségei között külön színnel jelöltük a működtetési körbe tartozó feladatokat, amelyek vonatkozásában ki kell nyilvánítani a működtető egyetértését.** (Az egyetértési jog egy vétójog, egyetértés hiányában nincs végrehajtható döntés).A működtetőnek, azaz az Önkormányzatnak több döntési lehetősége is van, viszont a költségvetés ismeretében nagyon meggondolandó a támogatás biztosítása, ilyen irányú javaslat esetében meg kell jelölni azt a képviselői indítványban, hogy minek a terhére kerüljön sor a támogatás biztosítására. Az Önkormányzat egyébként soha nem zárkózott el attól, hogy az éves civil alap terhére e célokra is lehessen pályázni, és e költségvetési sorról támogatást nyerni.

Kérem a Tisztelt Képviselő-testületet, hogy a döntés tartalmát a fentiek ismeretében szíveskedjék megtárgyalni.

**Határozati javaslat**

Körmend Város Önkormányzatának Képviselő-testülete

1. a működtetési körébe tartozó köznevelési intézmények pedagógiai programjában és szervezeti és működési szabályzatában szereplő többletkötelezettségekhez az előterjesztés tárgyalásakor, a jelenlegi költségvetési lehetőségek ismeretében nem tudja egyetértését adni, mivel nem biztosítottak költségvetésében az ehhez szükséges források. Az Olcsai-Kiss Zoltán Általános iskolában található Molnár Lajos madárgyűjtemény riasztórendszer védelme az intézmény és a Vasi nyugalom Kft. közt 2009-ben létrejött szerződés keretében megoldott.

**Határidő:** 2013.április 30.

**Felelős:** polgármester

**Körmend, 2013. április 18.**

|  |  |
| --- | --- |
| Dr. Szabó Barna s.k.a bizottság elnöke | Bebes Istvánpolgármester |